# Tips for tak over hodet i siste liten

6622 studenter står for tiden på venteliste for å få studentbolig hos SiO. Er det fremdeles muligheter for deg som ikke har tak over hodet til studiestart? SiO har invitert boligekspertene Christian Wierød og Øyvind Hasund Dahl fra bolig-matchingtjenesten Uninite til nettmøte 8. august for å hjelpe studentene med å finne bolig i siste liten.

* Vi vet at mange studenter ønsker å bo hos SiO og mange står på venteliste nå i august. Vær aktiv. Let også via nettverket ditt og det vanlige leiemarkedet, sier Gabrielle Legrand Gjerdset, student og styreleder i SiO.
* Nesten 400 nye studentboliger vil stå klare i løpet av dette studieåret, og vi skal bygge mange flere. Men fokuset vårt akkurat nå er å bidra med tips og råd til de mange som trenger bolig til semesterstart, sier Gjerdset.

Hun er glad for drahjelpen fra grunnleggerne av boligmatchingtjenesten [Uninite](https://uninite.com/), som ønsker å hjelpe studenter med å finne den rette å bo i kollektiv med.

* Vi var studenter selv for ikke lenge siden, og det ga oss ideen om å lage en løsning for studenter og andre som vil bo sammen. Vi lagd en nettløsning for å finne de som matcher din personlighet, alder og interesser. Det passer godt dersom du ikke kjenner noen i Oslo å flytte sammen med. Vi har også andre tips til hva du kan gjøre for å skaffe deg hybel eller rom i kollektiv i siste liten, sier Christian Wierød, gründer og leder for Uninite.

SiO inviterer til nettmøte med Uninite der studenter uten bolig kan komme med sine spørsmål den 8. august, kl. 13-17.

**Faktaboks:**

* SiO er studentsamskipnaden i Oslo og Akershus, og studentsamskipnad for 67 000 studenter ved 26 studiesteder.
* SiO har om lag 8500 studentboliger og planlegger å bygge inntil 3000 nye studentboliger innen 2021 for å møte behovet.
* Uninite tilbyr boligtjenester til folk som leter etter andre å bo med, basert på interesser og personlighet og bistår med å finne et bokollektiv som kan passe for deg.
* Uninite.no har 9000 brukere over hele landet, primært Oslo, Bergen og Trondheim. Uninite ble startet opp av Christian Wierød og Øyvind Hasund Dahl.
* SiO tildelte Uninite [Kristian Ottosen-prisen 2016](https://www.sio.no/snarveier/om-sio/ottosen) for deres innsats innen sosialt entreprenørskap.